Logo (EST)

Pr Yoko Alender

Kliimaminister

[info@kliimaministeerium.ee](mailto:info@kliimaministeerium.ee) Meie: 10.12.2024

Ettepanekud kliimakindla majanduse seaduse eelnõule

Lugupeetud minister!

Kliimaministeerium avalikustas 03.12.2024 kliimakindla majanduse seaduse eelnõu (edaspidi **eelnõu**) ja selle seletuskirja ning ootab tagasisidet kuni 10.12.2024.  Eesti Turbaliit MTÜ esitab Advokaadibüroo Sorainen OÜ koostatud õigusliku hinnangu ja ettepanekud kliimakindla majanduse seaduse eelnõule.

Õiguslik analüüs kinnitab, et eelnõu on vastuolus põhiseaduse § 3 lg-ga 1, § 12 lg-ga 1 ja §‑dega 10 ja 31. Eelnõu ei fikseeri üheselt mõistetavaid kasvuhoonegaaside koguseid, mida peab vähendama, mis rikub põhiseadusest tulenevat õiguskindluse põhimõtet. Analüüs kinnitab, et ebavõrdne kohtlemine ei ole põhiseadusega kooskõlas ning eesmärgid võrreldes teiste sektoritega on ebaproportsionaalsed, sest uute teadusandmete kohaselt puuduvad põhjused, miks peaks turbatootmist radikaalselt vähendama ning eksporti piirama. Olete jätnud arvestamata kõik ettepanekud (osadel juhtudel isegi protokollimata), mida valdkonna esindajad ja asjatundjad on kaasamisüritustel teinud või mille oleme kirjalikult esitanud.

Lisaks eelnevale juhime tähelepanu, et eelnõu näeb ette, et turbasektori eesmärkide saavutamiseks vajalikud turba kaevandamise põhimõtete muudatused töötatakse välja maapõueseadusega 2026. aasta 1. jaanuariks. Nii lühikese tähtaja määratlemine ei ole põhjendatud, sest eelnõuga kavandatud turbarevisjon6 (vt seletuskiri, lk 83) valmib lepingu kohaselt alles 2028. aastal. Analüüsi tulemused peavad olema aluseks turbasektori eesmärkide täitmiseks vajalike meetmete analüüsimisele ning planeerimisele.

Eelnevat arvestades kordame ja palume eelnõud täpsustada ja täiendada järgnevalt:

**Ettepanek 1**. Sõnastada § 34 lõige 4 ja selle punkt 3 alljärgnevalt (*täpsustus kaldkirjas*):

„(4) Turbasektori heitkoguste vähendamise eesmärgid võrreldes 2022. aasta *fikseeritud* heitkogusega on järgmised:

„3) 2050. aastaks ei ületa kasvuhoonegaaside *heite ja sidumise vahe 100 000 t CO2 ekvivalenti.*“

**Ettepanek 2.** Täiendada eelnõu seletuskirja §-i 27 järgnevaga:

„*Seaduseelnõus seatakse sektorite ülesed heitkoguste vähendamise eesmärgid võrreldes viimase 2024. aasta märtsis valminud riikliku inventuuri andmetega ehk 2022. aasta kasvuhoonegaaside heitkogusega (v.a turba valdkonnas, kus lähtutakse 2022. a andmetest raporteerituna 2023. a inventuuri metoodika kohaselt, kuna eelnõu väljatöötamise ajal metoodikat juba oluliselt muudeti) järgmiselt:...*“

**Ettepanek 3.** Täpsustada eelnõu §-i 54 selliselt, et 2026. aasta  asemel tuleb muudatused töötada välja hiljemalt 2029. aastaks, sest teadutöö tulemused valmivad alles 2028. aastal (*täpsustus kaldkirjas*):

„Kliimaministeerium töötab välja käesoleva seaduse § 34 lõikes 4 sätestatud turbasektori eesmärkide saavutamiseks vajalikud turba kaevandamise põhimõtete muudatused ja esitab maapõueseaduse muutmiseks ettepaneku *2029.* aasta 1. jaanuariks, vajaduse korral ka ettepanekud maapõueseaduse alusel antud õigusaktide muutmiseks.“

Lisa: Advokaadibüroo Sorainen OÜ õiguslik analüüs kliimakindla majanduse seaduse eelnõu kohta

Lugupidamisega

/ *allkirjastatud digitaalselt* /

Jüri Tiidermann

Juhatuse esimees